Маңғыстауда Ақтау – Бекет ата бағытында жаңа туристік маршрут ашылды
DATE: 13:30, 13 Желтоқсан 2024 | GMT +5
TITLE: Маңғыстауда Ақтау – Бекет ата бағытында жаңа туристік маршрут ашылды
URL: https://kaz.inform.kz/news/mangistauda-aktau-beket-ata-bagitinda-zhana-turistk-marshrut-ashildi-b04c89/
META: DATE: 13:30, 13 Желтоқсан 2024 | GMT +5
TOTAL WORDS: 180
AUTHOR(S):
TEXT: — Бүгін қасиетті мекенге апаратын жаңа туристік маршрутты іске қосып отырмыз. Бекет ата мешіті — рухани құндылықтарымыздың алтын қазығы. Бұл жоба Маңғыстау өңірінде тарихи-мәдени туризмді дамытуға және қасиетті мекендерге қолжетімділікті арттыруға бағытталған. Баршаңызға сәтті сапар тілеймін! — деді облыс әкімі Нұрдәулет Қилыбай. Фото: Маңғыстау облысы әкімінің баспасөз қызметі. Жаңа бағыт аясында туристік автобус аптасына жеті күн бойы үздіксіз қызмет көрсетеді. Жолаушыларды тасымалдау үшін сыйымдылығы 51 орындық, жайлы және заманауи Yutong маркалы автобустар пайдаланылады. Автобустарда сапардың ұзақтығын ескере отырып, санитарлық торап қарастырылған. Фото: Маңғыстау облысы әкімінің баспасөз қызметі. Маршруттың бастапқы нүктесі — Ақтау қаласының 26-шағынауданында орналасқан облыстық орталық «Бекет ата» мешіті жанындағы автотұрақ. Автобус таңғы сағат 07:00–де жолға шығып, Оғыландыдағы «Бекет ата» мешітіне жеткізеді. Қайтар уақыт сол күнгі кешкі сағат 17:00–ге белгіленген. Фото: Маңғыстау облысы әкімінің баспасөз қызметі. Туристік бағытқа билет құны ересектер үшін бір бағытқа — 1500 теңге, ал 7-18 жас аралығындағы балалар үшін — 750 теңге. Фото: Маңғыстау облысы әкімінің баспасөз қызметі. Жолаушылар тасымалын ұйымдастырушы — «Caspian Trans Corporation» ЖШС. Фото: Маңғыстау облысы әкімінің баспасөз қызметі. Бұған дейін хабарланғандай, Олжас Бектенов Маңғыстау облысында субсидияланатын ішкі авиарейстерді ұлғайтуды тапсырған еді
